Mielikuvamatka/Kirkastussunnuntai/Kirkkovuosi polulla

Pyydä seurakuntalaisia ottamaan mukava asento, sulkemaan silmänsä ja hengittämään syvään muutaman kerran. Halutessaan voi pötkötellä patjoilla vilttien alla. Lue tekstin sanat hitaasti, antaen ihmisille aikaa tehdä omaa mielikuvamatkaansa Jeesuksen kanssa.

Seisot kukkulan juurella. Kukkula on korkea ja kokonaan ruohon peittämä. Et näe vielä, mitä kukkulan laella on. Tunnet kevyen tuulenvireen kasvoillasi. Se tuo mukana kevätkukkien tuoksua. Aurinko lämmittää kasvojasi. Tunnustelet, miltä maa tuntuu jalkojesi alla.

Tiedät, että Jeesus odottaa sinua kukkulan laella. Alat kävellä rauhallisin askelin kukkulan lakea kohti. Katselet kukkia ja muita pieniä kasveja kukkulan rinteellä. Mitä tunteita sydämessäsi herää, kun tiedät pian tapaavasi Jeesuksen?

Kun kuljet eteenpäin, kuulet puron solinaa. Kirkas vuoripuro juoksee alas kukkulan laelta. Voit kumartua alas ja pestä kasvosi puron raikkaalla vedellä ja juoda puron vettä, että jaksat jatkaa matkaa.

Olet nyt kukkulan puolivälissä. Kukkulan laki alkaa häämöttää edessäpäin. Mietit, mitä Jeesus mahtaa ajatella ja tuntea odottaessaan sinua.

Alat kulkea kukkulaa ylös nopeammin. Kukkulan laella näet suuren puun. Sen juurella on tutun näköinen hahmo. Et malta enää odottaa, ja käyt juoksuun.

Jeesus odottaa sinua kukkulan laella. Hänen kätensä ovat avoinna. Kun tulet hänen luokseen, hän kaappaa sinut syleilyynsä. Hänen kätensä ovat vahvat ja lämpimät. Tunnet olevasi kuin pieni lapsi Jeesuksen sylissä.

Nyt sinulla on oma hetkesi kahden Jeesuksen kanssa. Voit sanoa Jeesukselle mitä vain haluat kertoa. Mitä hänelle sanot?

Jeesus vastaa sinulle. Jeesuksen sanat ovat kuin hunajaa. Ne ovat enemmän kuin sanoja, niiden mukana tulee rauha, armo ja ääretön rakkaus. Mitä Jeesus sanoo sinulle?

Lopuksi Jeesus kuiskaa: Vaikka et näe minua, olen aina lähelläsi.

Yhtäkkiä olet yksin kukkulan laella. Lähdet kävelemään alas samaa polkua, jota pitkin tulitkin. Matka taittuu hiljalleen askeleelta. Lopulta pääset takaisin lähtöpaikkaasi ja jatkamaan arkista elämääsi. Mukanasi säilyy sama tunne minkä koit Jeesuksen syleilyssä.

Kun olet valmis, voit hiljalleen avata silmäsi ja palata tähän hetkeen.